બાપુનો હૂકમ માથે ચડાવતો મેહૂર દરબારગઢ તરફ જઈ રૂપાની ધૂંઘરિયું ને તોફણા ટાંકેલો કિનખાબને રૂમાલ ઢાંકેલો ઠૂંગા (નાસ્તા)નો થાળ લઈને ડાયરામાં આવે. બપોરા થાય એટલે ડાયરો ‘છાશું પીવા’ અર્થાત્‌ જમવા ઊભો થાય. ભીમડાદના કાઠી દરબાર જીલુભાઈ ખાચર નોંધે છે કે ઓરડામાં ચાકળિયું નાખવામાં આવે. વાઘનખના પાયાવાળા પીત્તળના જડતર અને ઘડતર વાળા બાજોઠ ઢળાય. પડખે પિત્તળની પડઘી (તાંસળી મૂકવાનું સ્ટેન્ડ) અને ઢીંચણિયાં મૂકાય. (એની પાછળ પણ આયુર્વેદનો નિયમ જોવા મળે છે. જમતી વેળા ઢીંચણિયું ડાબા પગના ઢીંચણ નીચે મૂકો તો સૂર્ય નાડી શરૂ થાય અને જમણી તરફ રાખો તો ચંદ્ર નાડી શરૂ થાય. દૂધપાક, બાસુંદી, લાડુ જેવા મિષ્ઠાન જમવામાં સૂર્યનાડીનો ઉપયોગ થાય એટલે સઘળું પચી જાય. માત્ર દૂધ, દહીં કે અન્ય પ્રવાહી પીવામાં ચંદ્ર નાડીનો ઉપયોગ થાય.)